《醉眠亭》
宋代·晁端禀

吏部瓮閒眠，先生窗下卧。夜偷绿醑饮，昼喜清风过。

人为清风快于酒，摆落烦襟洗尘垢。吾知醉寝胜闲睡，可以寄天真兮忘世累。

沟渎超江汉，幕席视天地。蝴蝶不知缘变化，黄粱未熟虚营利。

从来闲处得闲乐，何者功成与名遂。陇西夫子称世贤，世家自是酒中仙。

作亭占得松陵地，东坡名之为醉眠。醉复眠兮眠复醉，颐养邹轲浩然气。

贤人为浊圣人清，昏昏梦寐都忘形。花影满身犹未觉，竹风吹面不知醒。

忆昔乐天贪醉吟，吟哦未免劳其心。不如醉睡了无事，其乐陶陶得趣深。

我身走尘埃，羁鞅殊未息。有所思兮在高轩，欲往从之路艰塞。

无缘一榻同醉眠，空秃千毫挥醉笔。

作者简介：（1045—1090）宋澶州清丰人，字大受，号寂默居士。晁宗悫孙。第进士。历知尧山县，不乐仕进。晚年尤自放于酒。为文敏捷。有杂文数千言。